**Οι διωγμοί των Ελλήνων του Πόντου**

 ...Και μείναμε στο Πιρκ. Στο Πιρκ που στάθηκε το απέραντο νεκροταφείο χιλιάδων χρι­στιανών, στο Πιρκ που σαν το συλλογιστούμε βλέπουμε έναν τεράστιο ξύλινο σταυρό, στο Πιρκ που αφήσαμε ό,τι είχαμε πιο αγαπημένο, πατεράδες γέρους και τρυφερά παιδιά, τις μάνες μας και τις γυναίκες μας...

.. .Δίχως νερό, μέσα σ' αυτή την διαρκή ακαθαρσία, όλοι είμαστε γιομάτοι ψείρα, κι αυτοί οι προεστοί και οι πιο καθαροί από μας, δεν μπορούσανε να εξαλείψουνε τη φοβερή τούτη πληγή. Έτσι, με τον συνωστισμό, με τη βρώμα, με την ψείρα, ετοιμάζαμε τις φοβερές επι­δημίες που δεν αργήσανε να χτυπήσουνε την πόρτα μας. Πρώτη η δυσεντερία, έπειτα ο τύφος, στο τέλος η πανούκλα. Ο λευκός θάνατος που είχανε τόσο καλά ετοιμάσει οι Τούρ­κοι έπαιρνε κι έπαιρνε καθημερινά δεκάδες χριστιανούς. Ελάχιστοι που προφτάσανε και πήγανε σ' άλλο χωριό, όπως ο Κ. Ξυνόπουλος, ο Σ. Κυριακίδης και μερικοί άλλοι μόνο γλιτώσανε. Ενώ άλλοι που είχανε μείνει κοντά σε δικούς τους άρρωστους και προσπαθήσανε να φύγουνε, δε γλιτώσανε, γιατί φέρνανε μαζί τους το μικρόβιο και δεν έμεινε κανείς. Όλοι οι άλλοι δεν λέγαμε να το κουνήσουμε, είχαμε όλοι κάποιον αγαπημένο μας άρρωστο και δεν μας πήγαινε η καρδιά να τον εγκαταλείψουμε σαν το σκυλί. Όσοι είχανε τα μέσα, καλούσανε στρατιωτικούς γιατρούς για να τους κοιτάξουνε, όμως εκείνοι παίρνανε τα υπέρογκα ποσά και δεν πηγαίνανε επί τόπου για να μην κολλήσουν το μικρόβιο, μόνο στέλνανε από μακριά τη συνταγή.

 Τότε και πάλι στείλαμε μήνυμα στον Πασά Βεχίπ, που μας σπλαχνίστηκε κι έστειλε υγειονομικό συνεργείο…

 Τατιάνα Γκρίτση Μιλλιέξ,

 *Η Τρίπολη του Πόντου*,

 Εκδ. Καστανιώτη, Αθήνα 1991, σελ.

 150, 151-152

**Ε Ρ Ω Τ Η Σ Η**

 Με βάση τις ιστορικές σας γνώσεις και την παραπάνω πηγή να αναφερθείτε στις δοκιμασίες του ελληνισμού του Πόντου στη διάρκεια του Α’ Παγκοσμίου Πολέμου.